Predkladacia správa

Uznesením vlády Slovenskej republiky č. 74 zo dňa 27. januára 1999 bol schválený návrh Plánu práce vlády Slovenskej republiky na rok 1999, v ktorom bola ministrovi vnútra uložená úloha pripraviť návrhy na uzavretie medzištátnych dohôd so susednými štátmi o cezhraničnej spolupráci v súlade s Európskym rámcovým dohovorom o cezhraničnej spolupráci a s Doplnkovým protokolom k dohovoru.

	Ministerstvo vnútra Slovenskej republiky pripravilo návrh Dohody medzi vládou Slovenskej republiky a vládou Rakúskej republiky na podporu cezhraničnej spolupráce. Návrh uvedenej dohody bol zaslaný rakúskej strane v auguste 1999 diplomatickou cestou.
	
	Dňa 18. apríla 2000 Ministerstvo vnútra Slovenskej republiky požiadalo Ministerstvo zahraničných vecí Slovenskej republiky o zistenie stavu posudzovania uvedeného návrhu dohody. Následne obdržalo odpoveď, že uvedená otázka mala byť zahrnutá do námetov na rozhovor pri rokovaní GR SBIS MZV SR s rakúskym partnerom dňa 19. 5. 2000 a pri rokovaniach ministra zahraničných vecí SR s rakúskou partnerkou, ktoré sa mali uskutočniť dňa 6. 6. 2000. Vzhľadom na to, že ministerstvo vnútra neobdržalo odpoveď o výsledku uvedených rokovaní, požiadalo opätovne MZV SR o poskytnutie informácie, aké bolo vyjadrenie rakúskej strany pri uvedených rokovaniach.

	Na základe odpovede, ktorá bola doručená dňa 23. októbra 2000, ministerstvo vnútra požiadalo MZV SR o sprostredkovanie stretnutia so zástupcami Veľvyslanectva Rakúskej republiky v Bratislave z dôvodu prezentácie dohôd o cezhraničnej spolupráci pripravovaných v Slovenskej republike. Stretnutia, ktoré sa konalo 23. 11. 2000 na Veľvyslanectve Rakúskej republiky v Bratislave, sa zúčastnili zástupcovia Ministerstva vnútra SR a zástupcovia Ministerstva zahraničných vecí SR.

	V nadväznosti na toto rokovanie sa uskutočnilo dňa 30. 1. 2001 stretnutie pána A. Melsitova s pánom J. Eignerom, veľvyslaneckým radcom Veľvyslanectva Rakúskej republiky. V súvislosti so slovenským návrhom Dohody medzi vládou Slovenskej republiky a vládou Rakúskej republiky o cezhraničnej spolupráci pán Eigner informoval, že vzhľadom na právny poriadok a federatívne usporiadanie Rakúskej republiky je predmetný návrh v jeho súčasnej forme neprijateľný pre rakúsku stranu. Zároveň informoval o záujme rakúskej strany uzavrieť obdobnú medzinárodnú zmluvu so Slovenskou republikou a odovzdal vzor Rámcovej zmluvy medzi Rakúskou republikou a Talianskou republikou o cezhraničnej spolupráci územných celkov. 

	Ministerstvo vnútra zohľadnilo námety a pripomienky rakúskej strany a prepracovaný návrh vo forme rámcovej Zmluvy medzi Slovenskou republikou a Rakúskou republikou o cezhraničnej spolupráci medzi územnými celkami alebo orgánmi zaslalo Ministerstvu zahraničných vecí SR, medzinárodnoprávnemu odboru 3. 7. 2001 v slovenskom a nemeckom jazyku so žiadosťou o odovzdanie uvedeného návrhu rakúskej strane diplomatickou cestou.

	V snahe o posilnenie spolupráce medzi miestnymi a regionálnymi orgánmi na obidvoch stranách štátnej hranice medzi Slovenskou republikou a Rakúskou republikou účastníci Medzinárodnej konferencie Rady Európy o slovensko-rakúskej cezhraničnej spolupráci, ktorú zorganizovalo Ministerstvo vnútra Slovenskej republiky a Ministerstvo zahraničných vecí Rakúskej republiky pod záštitou prezidenta Slovenskej republiky Rudolfa Schustera a prezidenta Rakúskej republiky Thomasa Klestila v Piešťanoch a Badene pri Viedni 24. – 25. októbra 2001, prijali vyhlásenie, v ktorom v článku 6 odporučili vládam Slovenskej republiky a Rakúskej republiky uzavrieť bilaterálnu Zmluvu medzi Slovenskou republikou a Rakúskou republikou o cezhraničnej spolupráci medzi územnými celkami alebo orgánmi v duchu Európskeho rámcového dohovoru o cezhraničnej spolupráci medzi územnými celkami alebo orgánmi a tým prispieť k spoločným riešeniam cezhraničných problémov.
	
	Ministerstvo vnútra Slovenskej republiky navrhlo na mesiac jún 2002 predložiť na rokovanie vlády návrh Dohody medzi vládou Slovenskej republiky a vládou Rakúskej republiky o cezhraničnej spolupráci. Vzhľadom na prebiehajúce rokovania s rakúskou stranou požiadal minister vnútra predsedu vlády o zmenu termínu plnenia úlohy na koniec decembra 2002.

Dňa 20. decembra 2002 rakúske veľvyslanectvo v Bratislave informovalo Ministerstvo zahraničných vecí Slovenskej republiky a Ministerstvo vnútra Slovenskej republiky o pozmeňujúcich návrhoch zmluvy medzi Slovenskou republikou a Rakúskou republikou o cezhraničnej spolupráci medzi územnými celkami alebo orgánmi.

Rokovania o navrhovaných zmenách k uvedenej zmluve budú pokračovať v prvom polroku 2003.

Materiál nemá finančný, ekonomický, environmentálny vplyv ani vplyv na zamestnanosť.